Natten til torsdag blev den ukrainske by Lviv ramt af missiler, og fire personer har mistet livet, mens flere er såret og omkring 60 lejligheder blevet beskadiget. - Så er det pludselig virkeligt, og det går lige ind. Det slog mig virkelig i dag, siger Jesper Peter Andersen fra Frederikshavn. Han var for nylig med til at fragte brugte bybusser fra Aarhus til Lviv. Busserne kørte han og 13 andre til byen Hrebenne i Polen, hvilket er tæt på grænseovergangen til Ukraine, som Lviv ikke ligger langt fra. Her mødtes de med en gruppe ældre mænd, der var chauffører i Lviv, som skulle køre busserne hjem til brug i byen. - Det var standhaftige folk, som vi trykkede i hånden. Det var ældre mænd, og de var så taknemlige, fortæller Jesper og fortsætter: - Nogle gange er det som om, at krigen er lidt på afstand herhjemme, og man glemmer det lidt i hverdagen. Og så sker sådan noget her. Man fatter jo ikke, at de satte sig ind og kørte tilbage til sådan et helvede, så de er da til stede i min bevidsthed efter det her missilangreb. Jesper har været med til at fragte busser til det krigshærgede land to gange, og det er planen, at han skal hjælpe med at få flere busser derned i november, selvom det er en lang og hård tur. - Det er jeg stolt over. Man er jo med til at gøre en forskel for de sølle mennesker.

Referat:
- Nogle gange er det som om, at krigen er lidt på afstand herhjemme, og man glemmer det lidt i hverdagen. Og så sker sådan noget her.